Kienet storja ta’ qsim il-qalb dik ta’ Spencer, kelb marid li fl-aħħar ġimgħa l-istorja tiegħu ġriet fuq is-sit soċjali Facebook bil-għan li jsir minn kollox biex dan il-kelb li nstab abbandunat f’barriera, ifiq. Madankollu tvm.com.mt jinsab informat li minkejja kull tentattiv li sar biex ifiq, il-kelb miet ftit tas-sigħat ilu. Spencer instab ibati minn marda li tissejjaħ Ehrlichia, każ ta’ deni irqiq li attakkalu wkoll il-kliewi. B’hekk il-kelb kellu bżonn ta’ kura medika intensiva. Fil-jiem li għaddew il-kelb sarulu diversi interventi mill-Veterinarju Dr Victoria Bondin li flimkien mas-sinjura Wendy Brincat li ġabret il-kelb mill-barriera ħaduh taħt il-kura tagħhom. Il-kundizzjoni tal-kelb kienet sa mill-bidunett waħda kritika minħabba li l-kliewi kienu qed jiddeterjorawlu u kellu d-demm baxx ħafna. Il-kelb tqiegħed fuq żewġ tipi ta’ drips minħabba li kien beda jirrifjuta li jiekol u jixrob. Dr Bondin kienet sostniet li l-kelb kien jinsab batut ħafna iżda mhix qalet li ma kinitx se taqta’ qalbha minnu u se tagħmel li tistà biex issalvah. Is-sinjura Wendy Brincat kienet qalet ma’ tvm.com.mt li Spencer jidher li għadda minn trawma fil-passat hekk kif instabitlu daqqa fuq rasu u sieq miksura li sfortunatament qatt ma kien ittrattat għalihom. Qalet ukoll li ilu xi xahrejn marid u huwa għalhekk li l-kundizzjoni tiegħu marret daqshekk għall-agħar. Wendy flimkien ma’ ħafna oħrajn li ngħaqdu magħha bdew iħeġġu għal donazzjonijiet sabiex isir dak kollu possibbli biex tissalva ħajjet Spencer. Madankollu minkejja kull tentattiv li sar min-naħa tagħhom, il-kelb miet kawża tal-marda serja li kellu.